পার্বত্য জনগোষ্ঠী

**পার্বত্য জনগোষ্ঠী,** এদেরকে *পাহাড়ি মানুষ*  বলেও অভিহিত করা হয়। পাহাড় এবং টিলা-য় বসবাসকারী লোকদের জন্য এটি সাধারণ একটি শব্দ।  উচ্চতার উপরের রুক্ষ ভূমি এবং  উচ্চতার উপরের সমস্ত ভূমি (মালভূমি সহ) এর অন্তর্ভুক্ত। সাধারনত এখানকার আবহাওয়া বেশ কঠিন ও প্রতিকূল হয়ে থাকে। দিন ও রাতে তাপমাত্রার পার্থক্য অনেক বেশি থাকে, দিনে গরম থাকলেও রাতে হঠাৎ করেই তাপমাত্রা অনেক নেমে যায়। এর সঙ্গে থাকে তীব্র বাতাস। এছাড়াও গলে যাওয়া তুষার আর বৃষ্টির পানির কারণে যে স্রোতের সৃষ্টি হয় তা এখানকার মাটির ব্যাপক ক্ষতি করে থাকে, ফলে মাটি খুবই পাতলা ও অপরিণত হয়ে যায়।

মানুষ হাজার হাজার বছর ধরে পাহাড়ে বসবাস করছে বা পাহাড়কে ব্যবহার করে আসছে। শুরুতে তারা শিকারি ও খাদ্যসংগ্রাহক হিসেব জীবনধারণ করলেও পরে তারা ধীরে ধীরে কৃষিকাজ ও পশুপালনের সঙ্গে জড়িয়ে পড়ে।
পাহাড়ি এলাকাগুলো সাধারণত বিচ্ছিন্ন হওয়ায় সেখানকার সম্প্রদায়গুলো সংস্কৃতি ও ভাষার দিক থেকে বেশ বৈচিত্র্যময়।
বর্তমানে প্রায় ৭২০ মিলিয়ন মানুষ, অর্থাৎ বিশ্বের মোট জনসংখ্যার প্রায় ১২ শতাংশ মানুষ পাহাড়ি অঞ্চলে বসবাস করে। এদের অনেকেই অর্থনৈতিক ও রাজনৈতিকভাবে পিছিয়ে আছে এবং তারা প্রান্তিক অবস্থায় জীবনযাপন করে।
পাহাড়ের মানুষ কঠিন পরিবেশের সঙ্গে নিজেদের খাপ খাইয়ে নিয়েছে। তবে তারা উন্নয়নশীল দেশগুলোতে প্রায়ই খাদ্যসংকট ও নানা স্বাস্থ্য সমস্যায় ভুগে থাকে। তাদের জীবনযাপন মূলত ফসল চাষ, গবাদিপশু পালন এবং বনজ সম্পদের ওপর নির্ভরশীল, আর বেশিরভাগ ক্ষেত্রেই তারা দরিদ্র।
অন্যদিকে উন্নত দেশগুলোতে পাহাড়ি অঞ্চলের মানুষ তুলনামূলকভাবে স্বচ্ছল। সেখানে পাহাড়কে পর্যটন ও বিভিন্ন আউটডোর বিনোদনের জন্য ব্যবহার করা হয়। তবে এখানে খনিশিল্পের কাজ বেশ প্রচলিত, এর ইতিহাস যিশুখ্রিস্টের জন্মের আগের থেকে বিদ্যমান ছিল।

উন্নয়নশীল বিশ্বের অনেক পাহাড়ি এলাকার পরিবারগুলো মূলত সেই তরুণদের পাঠানো টাকার ওপর নির্ভর করে, যারা কাজের খোঁজে সমতল এলাকা বা বিদেশে চলে গেছে।
পাহাড়ি অঞ্চলের প্রায় ৭০ শতাংশ মানুষ গ্রামাঞ্চলে বসবাস করলেও, বাকি অংশ শহরে থাকে। এর মধ্যে মেক্সিকো সিটির মতো বিশাল শহরও আছে, যার জনসংখ্যা প্রায় ২ কোটি ১০ লাখ।
এই শহরগুলো গ্রাম থেকে আসা মানুষদেরকে (কেউ সাময়িকভাবে, কেউ স্থায়ীভাবে) আকর্ষণ করে। তবে বড় শহরগুলোর তুলনায় ছোট শহরগুলো পাহাড়ি সংস্কৃতি ও অর্থনীতির সঙ্গে বেশি ঘনিষ্ঠভাবে যুক্ত থাকে।

## বিস্তৃতি

ওয়ার্ল্ড কনজারভেশন মনিটরিং সেন্টার-এর শ্রেণিবিভাগ অনুযায়ী পাহাড়ি অঞ্চল বলতে শুধুমাত্র পাহাড় নয় বরং টিলাকেও বোঝানো হয়। তবে আনুষ্ঠানিক সংজ্ঞার জন্য “পাহাড়ি অঞ্চলের শ্রেণি” এই অংশটি দেখা যেতে পারে।
বিশ্বের মোট স্থলভাগের প্রায় ২২ শতাংশ, অর্থাৎ প্রায় ২ কোটি ৯০ লাখ বর্গকিলোমিটার  (১১,০০০,০০০ বর্গমাইল) এলাকাকে পাহাড়ি অঞ্চল হিসেবে বিবেচনা করা হয়। এর প্রায় অর্ধেকই সমুদ্রপৃষ্ঠ থেকে ১,০০০ মিটার (প্রায় ৩,৩০০ ফুট) নিচে অবস্থিত।
যে ভূমি সমুদ্রপৃষ্ঠ থেকে অন্তত ৩০০ মিটার (প্রায় ৯৮০ ফুট) উঁচু এবং ভৌগোলিকভাবে দুর্গম, তাকে পাহাড়ি অঞ্চল হিসেবে বিবেচনা করা হয়। তবে যেসব মালভূমি পাহাড়ের ভেতর দিয়ে বিস্তৃত বা প্রশস্ত উপত্যকা, সেগুলোর উচ্চতা যদি ২,৫০০ মিটার (প্রায় ৮,২০০ ফুট) এর কম হয়, তাহলে সেগুলোকে পাহাড়ি অঞ্চল ধরা হয় না।
অন্যদিকে, ২,৫০০ মিটার (৮,২০০ ফুট) এর ওপরে অবস্থিত সব ভূমি, মালভূমিকে পাহাড়ি অঞ্চল হিসেবে শ্রেণিবদ্ধ করা হয়। এতে মোট স্থলভাগের প্রায় ২০ শতাংশ অন্তর্ভুক্ত হয়।
জাতিসংঘের খাদ্য ও কৃষি সংস্থা ২০০৩ সালের এক গবেষণায় পাহাড়ি অঞ্চল নির্ধারণে ওয়ার্ল্ড কনজারভেশন মনিটরিং সেন্টার-এর এই শ্রেণিবিভাগই অনুসরণ করেছে।

## পরিবেশ

ভৌগোলিক অবস্থান (অক্ষাংশ) এবং মূল ভূখণ্ডের কিনারার কাছাকাছি থাকার ওপর নির্ভর করে পাহাড়ি পরিবেশের ধরন ভিন্ন ভিন্ন হয়ে থাকে। সাধারণত পাহাড়ের যে পাশে বাতাস বেশি আঘাত করে (উইন্ডওয়ার্ড দিক), সেখানে বৃষ্টিপাত বেশি হয়; আর বিপরীত পাশে (লিউওয়ার্ড) তুলনামূলকভাবে কম বৃষ্টিপাত হয়।
পাহাড়ি পরিবেশ অনেক সময় বেশ কঠিন ও প্রতিকূল হতে পারে—বিশেষ করে গাছপালার সীমারেখার (ট্রি লাইন) ওপরে, অর্থাৎ উচ্চ পার্বত্য বা অ্যালপাইন অঞ্চলে এবং উষ্ণমণ্ডলের বাইরে অপেক্ষাকৃত শুষ্ক এলাকায়। পৃথিবীর মোট যে জমি কৃষির জন্য অত্যন্ত উপযোগী, তার ৩ শতাংশেরও কম পাহাড়ি অঞ্চলে অবস্থিত।

নিরক্ষরেখার কাছাকাছি পাহাড়ের নিচের ঢালগুলোতে সাধারণত সারা বছর তাপমাত্রা বেশি থাকে এবং সেখানে প্রায়ই ভারী বৃষ্টিপাত হয়। কিন্তু আরও উঁচু এলাকায়, বিশেষ করে উষ্ণমণ্ডলের বাইরে, দিনে প্রচণ্ড গরম থাকে আর রাতে হঠাৎ তাপমাত্রা অনেক নেমে যেতে পারে। সেখানে প্রায়ই জোরালো বাতাস, ঘন ঘন বরফ জমা ও গলা, তুষারপাত, শিলাবৃষ্টি এবং ভারী বৃষ্টি দেখা যায়, যার ফলে সেখানকার মাটির ক্ষয় অব্যাহত থাকে।
পাহাড়ের ঢালের মাটি সাধারণত পাতলা হয় এবং এই মাটি পানি ধরে রাখতে পারে না। তাই সেখানে খরাপ্রতিরোধী উদ্ভিদই বেশি জন্মে। এদের অনেকগুলোই নিচু গাছপালা, যাদের শক্তি মূলত মাটির নিচে ছড়ানো শিকড়ে সঞ্চিত থাকে এবং মাটির ওপরে সবুজ আচ্ছাদন তুলনামূলকভাবে কম থাকে। অনেক সময় চাষাবাদ বা রাস্তা নির্মাণের জন্য এই গাছপালাগুলোকে সরিয়ে ফেলা হয় কিংবা অতিরিক্ত পশুচারণের কারণেও মাটি দ্রুত ক্ষয়ে যায়।

মানুষ একদিকে পাহাড়ি পরিবেশের সঙ্গে খাপ খাইয়ে নিয়েছে, অন্যদিকে নিজেদের প্রয়োজনে পরিবেশেও পরিবর্তন এনেছে। যেমন—অনেক জায়গায় কৃষকেরা সোপান পদ্ধতিতে চাষ করেন, যাতে মাটি ও পানি ধরে রাখা যায়। একইভাবে ঢালের সমান্তরালভাবে চাষ করাও নরম ও ভঙ্গুর মাটিকে স্থিতিশীল রাখতে সাহায্য করে।
তবে মানুষের কর্মকাণ্ড অনেক ক্ষেত্রেই পাহাড়ি পরিবেশের ক্ষতি করছে। মানুষের জন্য বিশ্বের বিভিন্ন পাহাড়ি অঞ্চলের জীববৈচিত্র্য অনেকাংশে কমে গেছে। পরিবেশগত চাপের মধ্যে থাকা উচ্চ জীববৈচিত্র্যের অঞ্চলগুলোর মধ্যে রয়েছে ক্যালিফোর্নিয়ার পার্বত্য ইকোরিজিয়ন, ককেশাস অঞ্চলের মিশ্র বনভূমি এবং দক্ষিণ আমেরিকার উত্তর-পশ্চিমাঞ্চলের কিছু পার্বত্য বনভূমি।

বিশ্বের প্রায় ২৮ শতাংশ বন পাহাড়ি এলাকায় অবস্থিত।  এসব বন পানি প্রবাহ নিয়ন্ত্রণ, জ্বালানি ও নির্মাণসামগ্রী সরবরাহের ক্ষেত্রে গুরুত্বপূর্ণ ভূমিকা রাখে। মানুষ বসবাস শুরু করার আগে উষ্ণ ও নাতিশীতোষ্ণ অঞ্চলের অধিকাংশ পাহাড় ট্রি লাইন পর্যন্ত বনাচ্ছাদিত ছিল। বন উজাড় নতুন কোনো ঘটনা নয়। চীনে প্রায় ৩,০০০ বছর আগে থেকেই বন উজাড় করা হয়। ভূমধ্যসাগরীয় অঞ্চল ও ব্রিটেনের পাহাড়ি বনভূমি প্রায় ১,৫০০ বছর আগে অনেকটাই পরিষ্কার করে ফেলা হয়েছিল। তবে সাম্প্রতিক সময়ে চীন ও ইউরোপে বন্যা ও মাটিক্ষয় কমাতে আবার পাহাড়ি বন পুনরুদ্ধারের উদ্যোগ নেওয়া হয়েছে।

জলবায়ু পরিবর্তনের প্রভাব পাহাড়ি পরিবেশে ঠিক কতটা পড়বে, তা পুরোপুরি বোঝা যায়নি ঠিকই তবে ধারণা করা হয় যে, সমতলভূমির তুলনায় পাহাড়ি অঞ্চল বেশি সংবেদনশীল। তাপমাত্রা বাড়ার সঙ্গে সঙ্গে উচ্চভূমির বাস্তুতন্ত্র আরও উপরে সরে যেতে বাধ্য হবে, ফলে তাদের আকার ছোট হতে হতে একসময় হারিয়েও যেতে পারে।
এ ছাড়া গড় বার্ষিক তাপমাত্রা বৃদ্ধির সঙ্গে খাপ খাওয়ানোর চাপ, বৃষ্টিপাতের ধরনে পরিবর্তন এবং ঘন ঘন চরম আবহাওয়ার ঘটনাও বড় হুমকি হয়ে দাঁড়াতে পারে। জীবিকা নির্বাহের জন্য যেসব প্রাকৃতিক সম্পদের ওপর পার্বত্য জনগোষ্ঠী নির্ভরশীল, সেগুলোর পরিবর্তনের সঙ্গে তারা কতটা মানিয়ে নিতে পারবে তা অনুমান করা কঠিন। তবে এতটুকু স্পষ্ট যে, ভবিষ্যতে জমির বিভিন্ন ব্যবহার নিয়ে প্রতিযোগিতা আরও বৃদ্ধি পাবে।

## জনসংখ্যা

### বৈচিত্র্য
হাজার হাজার বছর ধরে মানুষ পাহাড়ি অঞ্চলে বসবাস করে আসছে। কেউ কেউ নিপীড়ন বা বৈরী জলবায়ু থেকে বাঁচতে আশ্রয়ের খোঁজে পাহাড়ে এসেছে, আবার কেউ এসেছে খাদ্যের সন্ধানে। অনেক সময় নতুন আগতরা স্থায়ীভাবে বসতি গড়ে তোলার মাধ্যমে কৃষিভিত্তিক সমৃদ্ধ এক সমাজ গড়ে তোলে।
পাহাড়ি উপত্যকায় প্রায়ই এমন ঝরনা, নদী ও হ্রদ পাওয়া যায়, যেগুলো কৃষিকাজ ও দৈনন্দিন ব্যবহারের জন্য পানি সরবরাহ করে থাকে। সমতল ও উর্বর জমি থাকায় এসব উপত্যকা বসতির জন্য আদর্শ স্থান হয়ে ওঠে। আগে এসব স্রোতধারাকে ব্যবহার করে শস্য ভাঙানোর কল চালানো হতো। বর্তমানে অনেক জায়গায় এগুলো জলবিদ্যুৎ উৎপাদনে ব্যবহৃত হচ্ছে, যা সামগ্রিকভাবে সমাজের উপকারে এলেও স্থানীয়ভাবে কিছু সমস্যার সৃষ্টি করছে।

অতীতে এক উপত্যকা থেকে আরেক উপত্যকায় যাতায়াতের কষ্টসাধ্য অবস্থার কারণে পাহাড়ি সম্প্রদায়গুলো একে অপরের থেকে বিচ্ছিন্ন ছিলো। এর ফলে সেখানে সংস্কৃতিগত বৈচিত্র্যের পরিমাণ অনেক বৃদ্ধি পেয়েছে। পাশাপাশি থাকা দুই সম্প্রদায়ের ভাষা, উপভাষা, রীতি-নীতি, পোশাক, খাবার এমনকি অর্থনৈতিক ব্যবস্থাও ভিন্ন হতে পারে।
আন্দিজ পর্বতমালা ও কানাডার পশ্চিমাঞ্চলীয় পাহাড়ে এমন চিত্র দেখা যায়।
মধ্য কারাকোরামে শিনা, উর্দু, ওয়াখি ও বুরুশাস্কি ভাষাভাষী মানুষ রয়েছে। আল্পস পর্বতমালায় ফরাসি, জার্মান, ইতালীয় ও রোমানশ ভাষার বিভিন্ন স্বতন্ত্র উপভাষা প্রচলিত রয়েছে। পাপুয়া নিউগিনির দুর্গম পাহাড়ি এলাকায় উর্বর ও নাতিশীতোষ্ণ জলবায়ুর উপত্যকাগুলোতে ঐতিহ্যবাহী পদ্ধতিতে ঘনভাবে চাষাবাদ করা হয়। সেখানে প্রায় ৭৬ লাখ মানুষ বাস করে এবং তারা প্রায় ১,৩০০টি ভাষায় কথা বলে—যার অনেকগুলোই মাত্র কয়েকশ মানুষ ব্যবহার করে থাকে।

পাহাড়ে বসবাসকারী সাংস্কৃতিক গোষ্ঠীগুলো প্রায়ই নিজ নিজ দেশে সংখ্যালঘু, তবে নিজেদের অঞ্চলে তারা আবার সংখ্যাগরিষ্ঠও হতে পারে। যেমন—চীনে তিব্বতি, নাশি, মিয়াও, ই ও উইঘুর জনগোষ্ঠী; ইরাকের উত্তর ও তুরস্কের পূর্বাঞ্চলে কুর্দিরা; ইথিওপিয়ায় আমহারারা; আর আন্দিজ অঞ্চলে কেচুয়া ও আইমারা জনগোষ্ঠী। অনেক ক্ষেত্রেই পাহাড়ি মানুষ রাজনৈতিক ও অর্থনৈতিকভাবে প্রান্তিক অবস্থায় থাকে।এমনকি মরক্কোর আটলাস, পেরু ও কিউবার দুর্গম পাহাড়ি অঞ্চলগুলো অতীতে গেরিলা বিদ্রোহীদের ঘাঁটি হিসেবেও ব্যবহৃত হয়েছে।

পাহাড়ি এলাকা সাধারণত সমতলভূমির তুলনায় বেশি বিচ্ছিন্ন বলে ধরা হয়। তবে জনসংখ্যার কত শতাংশ মানুষ সড়ক থেকে ৫ কিলোমিটার (৩.১ মাইল) দূরে বাস করে—এভাবে হিসাব করলে পার্থক্যটা তত বড় হয় না। যেমন ইথিওপিয়ায় ৫০% পাহাড়ি মানুষ এবং ৪০% সমতলের মানুষ ৫ কিলোমিটারের বেশি দূরে বাস করে। আফগানিস্তান ও চীনে ৩০% পাহাড়ি মানুষ এবং ২০% সমতলের মানুষ এ দূরত্বে থাকে। পেরুতে এই হার যথাক্রমে ২০% ও ১৩%।
অনেক দুর্গম এলাকায় জনসংখ্যার ঘনত্ব, সহজে পৌঁছানো যায় এমন এলাকার মতোই হয়ে থাকে।  কখনো কখনো আরো বেশিও হয়ে থাকে। ইথিওপিয়া ও আফগানিস্তানে এমন উদাহরণ দেখা যায়। সাধারণত পাহাড়ি মানুষের কাছে দূরবর্তী স্থানে সহজে যাতায়াতের চেয়ে ঐতিহ্যগত পদ্ধতিতে চাষাবাদ করা যায় এমন জমি বেশি গুরুত্বপূর্ণ। তবে অনেক সময় তারা সড়কের অভাবকে বৈষম্যের লক্ষণ হিসেবেও ধরে থাকে।

### বর্তমান পরিস্থিতি
আজকাল নতুন পরিবহন ও যোগাযোগ প্রযুক্তিকে এমনভাবে ব্যবহার করা হচ্ছে যে, দূরদূরান্তের পাহাড়ি এলাকাগুলোতেও পণ্য, সেবা, অবকাঠামো ও তথ্য পৌঁছে যাচ্ছে। ফলে পাহাড়ি সম্প্রদায়গুলোকে বৈশ্বিক সমাজের সঙ্গে যুক্ত করা যাচ্ছে।

জাতিসংঘের খাদ্য ও কৃষি সংস্থা ২০০৩ সালের প্রতিবেদনে অনুমান করেছে, প্রায় ৭২০ মিলিয়ন মানুষ, অর্থাৎ বিশ্বের মোট জনসংখ্যার ১২% পাহাড়ি এলাকায় বসবাস করে। এর মধ্যে মাত্র ১০% এর কম মানুষ উন্নত দেশগুলোতে থাকে। প্রায় অর্ধেক পাহাড়ি মানুষ এশিয়ায় বাস করে এবং বিশাল ও ক্রমবর্ধমান পাহাড়ি জনগোষ্ঠীকে দক্ষিণ ও মধ্য আমেরিকায় দেখা যায়। প্রায় ৭০% মানুষ ১,৫০০ মিটার (৪,৯০০ ফুট) এর নিচে বসবাস করে, আর ১০% এর কম মানুষ ২,৫০০ মিটার (৮,২০০ ফুট) এর ওপরে থাকে। হিমালয় ও আন্দিজের খুব কম মানুষ ৪,৫০০ মিটার (১৪,৮০০ ফুট) এর ওপরে স্থায়ীভাবে বসবাস করে।
যেসব দেশে পাহাড়ি মানুষের সংখ্যা সবচেয়ে বেশি, সেগুলো হলো—ভুটান (৮৯%), রুয়ান্ডা (৭৫%), লেসোথো (৭৩%), আর্মেনিয়া (৭০%), গুয়াতেমালা (৬৪%), কোস্টা রিকা (৬৩%) এবং ইয়েমেন (৬১%)।

প্রায় ৭০% পাহাড়ি মানুষ গ্রামাঞ্চলে বসবাস করে এবং তারা কৃষিকাজ, মাছ ধরা এবং স্থানীয় বনসম্পদের ওপর নির্ভরশীল। ঘুরে বেড়ানো খনিজ অনুসন্ধানকারী, খনি শ্রমিক, কাঠ কাটার কর্মী, নির্মাণ শ্রমিক এমন অনেক মানুষ স্থায়ী পাহাড়ি জনগোষ্ঠীর মধ্যে রয়েছে, যারা কাজের কারণে এক জায়গা থেকে আরেক জায়গায় যাতায়াত করে। উন্নত সড়ক ও যানবাহনের সুবিধা থাকায় এদের অনেকেই এখন কাজের স্থান থেকে কিছুটা দূরে হলেও কোনো পাহাড়ি সম্প্রদায়ে স্থায়ীভাবে বসবাস করতে পারে।
সরকারি ভর্তুকি কমে যাওয়ার কারনে জাপান, ইউরোপ এবং যুক্তরাষ্ট্রের পূর্বাঞ্চলের পাহাড়ি এলাকায় বনজ কাজ ও ঐতিহ্যবাহী কৃষি ধীরে ধীরে কমে যাচ্ছে। তবে ইউরোপ ও জাপানের বাইরের পাহাড়ি অঞ্চলে জনসংখ্যা বাড়ছে, কারণ এসব এলাকা আশ্রয়স্থল, খনিজ সম্পদের উৎস, পর্যটনকেন্দ্র, বাণিজ্যিক বনায়ন, কৃষি ও পশুপালনের জন্য ব্যবহৃত হচ্ছে।
আফ্রিকা, অস্ট্রেলিয়া, নিউজিল্যান্ড, দক্ষিণ আমেরিকা, কানাডা এবং যুক্তরাষ্ট্রের পশ্চিমাঞ্চলের পাহাড়ি এলাকাগুলো আগে তুলনামূলকভাবে কম জনবসতিপূর্ণ থাকলেও গত ৪০০ বছরে উপনিবেশ স্থাপন ও অভিবাসনের ফলে সেখানে ধীরে ধীরে জনসংখ্যা বেড়েছে। একইভাবে ইরানের তালিশ জনগোষ্ঠীর এলাকাসহ কিছু অঞ্চলে এখনো মানুষ পাহাড়েই বসবাস করে।

### শারীরিক অভিযোজন ও স্বাস্থ্য

উচ্চ পার্বত্য এলাকায় বাস করে এমন অনেক মানুষের শারীরিক বৃদ্ধি ধীরে ধীরে ঘটে এবং তাদের শরীরের গঠনও ছোট হয়ে থাকে। এতে করে তাদের শক্তির চাহিদা কমে যায় ঠিকই, কিন্তু হাইপোক্সিয়া (অক্সিজেনের অভাব), ঠান্ডা এবং কাজের চাপ সামলানোর ক্ষমতা প্রভাবিত হয় না।  দীর্ঘদিন ধরে উচ্চ পার্বত্য এলাকায় বসবাস করা মানুষের ফুসফুস ও হৃৎপিণ্ড বড়, রক্তে হিমোগ্লোবিনের মাত্রা বেশি এবং অঙ্গপ্রত্যঙ্গ তুলনামূলকভাবে ছোট হয়ে থাকে। যদিও এখনও প্রমাণিত হয় নি যে, উচ্চ পাহাড়ে বসবাসকারী মানুষ জিনগতভাবে কম অক্সিজেনের সঙ্গে খাপ খাইয়ে নিতে পেরেছে। তারা সমতলভূমির মানুষদের থেকে জিনগতভাবে বিচ্ছিন্ন নয় এবং সাধারণত তারা অন্যান্য পাহাড়ি প্রাণীর তুলনায় আরও বিস্তৃত উচ্চতায় চলাচল করতে পারে। তবে গবেষণায় দেখা গেছে, কিছু নির্বাচিত উপকারী জিন বা জিনের অংশ আন্দিজ ও তিব্বতের মানুষকে উচ্চ পার্বত্য অঞ্চলে খাপ খাইয়ে নিতে সহায়তা করে থাকে।

পেরুর উচ্চ পার্বত্য অঞ্চলে এ্যারোবিক ক্ষমতা (অর্থাৎ শরীরের অক্সিজেন গ্রহণের ক্ষমতা) নিয়ে করা এক গবেষণায় দেখা গেছে, উচ্চ অঞ্চলে জন্ম নেওয়া স্থানীয়দের এবং ছোটবেলায় উচ্চ এলাকায় আসা সমতলভূমির মানুষের মধ্যে খুব একটা পার্থক্য নেই। তবে কিশোর বা প্রাপ্তবয়স্ক বয়সে উচ্চ অঞ্চলে আসা অভিবাসীদের এ্যারোবিক ক্ষমতা (অর্থাৎ শরীরের অক্সিজেন গ্রহণের ক্ষমতা) তুলনামূলকভাবে কম থাকে। জেনেটিকস গুরুত্বপূর্ণ হলেও এখনো উচ্চ পাহাড়ে অভিযোজনের ক্ষেত্রে উত্তরাধিকারের শক্তিশালী কোন প্রমাণ পাওয়া যায়নি।

উষ্ণমণ্ডলীয় উচ্চ পাহাড়ে বসবাসকারী মানুষ, সমতলভূমির মানুষের তুলনায় সূর্যের তীব্র রশ্মির সংস্পর্শে বেশি থাকে এবং দিন ও রাতের তাপমাত্রার বড় পার্থক্যের সঙ্গে তাদেরকে খাপ খাওয়াতে হয়। ঋতুভিত্তিক আবহাওয়ার কারণে কখনো কখনো কাজকর্ম কমে যায়, আবার কখনো বেড়ে যায়; একইভাবে কখনো খাবারের অভাব থাকে, আবার কখনো খাবারের প্রাচুর্য দেখা যায়। অনিয়মিত খরা, তীব্র শীত, উদ্ভিদ ও প্রাণীর রোগ ইত্যাদি কারণে এখানকার খাদ্য প্রাপ্তি অনিশ্চিত হয়ে থাকে। অনুমান করা হয় প্রায় ২৪৫ মিলিয়ন পাহাড়ি মানুষ খাদ্যের ঘাটতির ঝুঁকিতে আছেন, যার ৮৭% ২,৫০০ মিটার (৮,২০০ ফুট) এর নিচে বসবাদ করে।
উচ্চ এলাকায় পানির স্ফুটনাঙ্ক কমে যায়, তাই খাবার রান্না করতে বেশি সময় লাগে এবং বেশি পানি ও জ্বালানি লাগে। আর সেই জ্বালানি সংগ্রহ করার জন্য বাড়তি শক্তি খরচ হয়।

সমতল এলাকার মানুষের তুলনায় পাহাড়ি মানুষ খাদ্য ও ভিটামিন-খনিজের ঘাটতির কারণে অপুষ্টিতে বেশি ভোগে। তীব্র আবহাওয়া এবং শীতের সময় জ্বালানো আগুনের ধোঁয়ার কারণে তাদের মধ্যে শ্বাসযন্ত্রের রোগও বেশি দেখা যায়। উপরন্তু তারা প্রাথমিক স্বাস্থ্যসেবা কেন্দ্রগুলোতে সহজে পৌঁছাতে পারে না বলে তাদের এসব সমস্যা আরও বেড়ে যায়।

## গ্রামীণ অর্থনীতি
### ভূমির ব্যবহার

জিআইএস ভিত্তিক একটি বিশদ জরিপের তথ্য অনুযায়ী, উন্নয়নশীল ও রূপান্তরধীন দেশগুলোর পাহাড়ি এলাকায় ভূমির আচ্ছাদন ও ব্যবহার সাধারণত নিম্নরূপ:

পাহাড়ি জনসংখ্যার প্রায় ১৭% মানুষ সরাসরি ফসল চাষ করে বা ফসল, গবাদিপশু ও গাছভিত্তিক চাষ একসঙ্গে পরিচালনার মাধ্যমে জীবিকা নির্বাহ করে থাকে। আরও প্রায় ১৯% মানুষ অল্প গাছপালা থাকা অনুর্বর জমি, সংরক্ষিত এলাকা কিংবা ঘন বনভূমির সম্পদের ওপর নির্ভর করে জীবনধারণ করে থাকে।
মোট পাহাড়ি জমির প্রায় ৪৪% পশুচারণের কাজে ব্যবহৃত হয় এবং এই জমিগুলোতেই বসবাস করে প্রায় ৬৪% গ্রামীণ পাহাড়ি মানুষ। বিশ্বব্যাপী হিসাব করলে দেখা যায়, ৩,৫০০ মিটার (১১,৫০০ ফুট) এর নিচের চারণভূমিতে গড় জনসংখ্যার ঘনত্ব প্রতি বর্গকিলোমিটারে ২৫ জনের সমান বা তার চেয়েও বেশি, যাকে একটি সংকটজনক মাত্রা হিসেবে বিবেচনা করা হয়।
উন্নয়নশীল ও রূপান্তরধীন দেশগুলোতে পাহাড়ি জনসংখ্যার পরিমাণ দ্রুত বাড়ছে, ফলে বনভূমি ও চারণভূমিতে গুরুতর পরিবেশগত সমস্যা তৈরি হচ্ছে। কিছু বন বা চারণভূমিকে জীবিকা বা বাণিজ্যিক চাষের জন্য ফসলি জমিতে রূপান্তর করা সম্ভব হলেও, মোট জমির প্রায় ৭৮% এ ধরনের রূপান্তরের জন্য উপযুক্ত নয় কিংবা খুবই সীমিতভাবে উপযুক্ত।

### শিকার ও খাদ্যসংগ্রহ থেকে কৃষি ও বনজীবন

প্রাগৈতিহাসিক যুগের শিকারি ও খাদ্যসংগ্রাহকরা গ্রীষ্ম ও শীতের চারণভূমির পরিবর্তনের সঙ্গে সঙ্গে পাহাড়ি বন্যপ্রাণীর পিছু নিত। তারা মাছ ধরত, ভোজ্য উদ্ভিদ সংগ্রহ করত এবং আগুন জ্বালানো ও আশ্রয় তৈরি করার জন্য সহজলভ্য কাঠ ব্যবহার করত। কালিমান্তানের দায়াক জনগোষ্ঠী এখনো অনেকটা ঐতিহ্যবাহী শিকার ও সংগ্রহভিত্তিক জীবনযাপন করে থাকে, তবে তাদের ওপর আধুনিক বিশ্বের চাপ ক্রমেই বেড়ে চলেছে।

পরবর্তীতে পাহাড়ে বসতি গড়া মানুষ শিকার-সংগ্রহের পাশাপাশি চাষাবাদ ও পশুপালন করা শুরু করে। বেশিরভাগ পরিবারই এসব কাজ একসঙ্গে যুক্ত থেকে সম্পন্ন করতো। সময়ের সঙ্গে সঙ্গে এখানে বিশেষায়িত পেশার উদ্ভব হয়েছে—একটি পরিবারের সদস্যরা আগের মতো সব কাজ না করলেও, পুরো সমাজে কাজের বৈচিত্র্য বেড়েছে। গত ৪০০ বছরে শিল্পবিপ্লব, উপনিবেশ বিস্তার, পশম ও খনিজের মতো বাণিজ্যিক পণ্যের চাহিদা এবং সাম্প্রতিক পর্যটন শিল্পের প্রসারের কারণে এই পরিবর্তন আরও দ্রুত হয়েছে। এই সময়ে বহু হান, চীনা বসতি স্থাপনকারী চীনের দক্ষিণ-পশ্চিম ও পশ্চিমাঞ্চলের পাহাড়ে চলে যায়, আর ইউরোপীয়রা উত্তর ও দক্ষিণ আমেরিকার পাহাড়ি অঞ্চলে বসতি গড়ে তোলে। সেসময় অনেক ক্ষেত্রে আদিবাসীদের বাণিজ্যিক কৃষি ও খনিশিল্পে কাজ করতে বাধ্য করা হতো।  যদিও এই পরিবর্তন পুরোপুরি নেতিবাচক ছিল না, তবুও বহু ঐতিহ্যবাহী পাহাড়ি সমাজ এতে ক্ষতিগ্রস্ত হয়েছে।

ভুট্টা, বাজরা, আলু, টমেটো ও গম সহ চা, কফি ও কুইনোয়ারও এর উৎপত্তি পাহাড়ি অঞ্চল থেকে।  দক্ষিণ সুইজারল্যান্ড, পেরুর আন্দিজ ও মধ্য নেপালের হিমালয় অঞ্চলে উৎপাদিত ফসলের মধ্যে অনেক মিল দেখা যায়। নিচু উচ্চতায়  তিন অঞ্চলে ফল চাষ হয়; মাঝামাঝি উচ্চতায় বার্লি, গম, ভুট্টা এবং আন্দিজ-হিমালয়ে ধান চাষ হয়। আরও উঁচুতে গেলে চাষাবাদ ধীরে ধীরে আলুর মতো কন্দজাতীয় ফসলে সীমিত হয়ে যায়, তারপর আসে বনাঞ্চল। আর তারও ওপরে থাকে ভেড়া, গরু ও ছাগলের চারণভূমি—পেরুতে আবার উটজাতীয় প্রাণীর জন্যও এমন চারণভূমি ব্যবহৃত হয়।

আন্দিজ অঞ্চলের মানুষ, ভিক্টর মুরা যাকে “ভার্টিক্যাল কন্ট্রোল” বলেছেন, সেই পদ্ধতিকে অনুসরণ করে থাকে। অর্থাৎ আত্মীয়তা ও সামাজিক সম্পর্ক তৈরি করায় মাধ্যমে তারা ভিন্ন ভিন্ন উচ্চতার নানা পরিবেশগত অঞ্চল থেকে সম্পদ ব্যবহার করতে পারে, ফলে তারা বিভিন্ন ধরনের ফসল ও পশুসম্পদ ব্যবহারের সুবিধা পায়। এতে করে কোনো একটি নির্দিষ্ট সম্পদের ওপর নির্ভরশীল থাকার চেয়ে বেশি নিরাপত্তা পাওয়া যায়।
জাভার আগ্নেয়গিরিময় পাহাড়ি অঞ্চল, উর্বর মাটি ও উচ্চতার ভিন্নতাভিত্তিক পরিবেশগত বৈচিত্র্যের কারণে ঘন জনবসতি ধারণ করতে পারে। সেখানে বসবাস করতে গিয়ে মানুষকে এক ধরনের ঝুঁকি মেনে নিতে হয়,কারণ এখানে বড় ধরনের ভয়াবহ অগ্ন্যুৎপাতের সম্ভাবনা সব সময়ই থাকে।

নিরক্ষরেখার কাছাকাছি এলাকায় সূর্য প্রায় সারা বছর মাথার ওপরই থাকে, তাই এখানে পাহাড়ের ঢাল কোন দিকে মুখ করে আছে সেটা খুব একটা গুরুত্বপূর্ণ হয় না। কিন্তু নিরক্ষরেখা থেকে দূরে গেলে সূর্যালোকের পরিমাণে বড় পার্থক্য দেখা যায়। যেমন আল্পস অঞ্চলে দক্ষিণমুখী ঢাল বসতি ও চাষাবাদের জন্য বেশি উপযোগী, আর উত্তরমুখী ঢাল সাধারণত বনায়ন ও স্কি রিসোর্টের জন্য ব্যবহার করা হয়। 
যেসব পাহাড়ি অঞ্চলে ঋতুভিত্তিক আবহাওয়া আছে—যেমন ইউরোপ, উত্তর আমেরিকা, দক্ষিণ আন্দিজ ও হিমালয়ের বেশিরভাগ অংশ, সেখানে উঁচু চারণভূমি শুধু গ্রীষ্মে ব্যবহার করা যায়। শীতের সময় মানুষ নিচের বনাঞ্চলে নেমে কাজ করে।
তবে নিরক্ষরেখার কাছাকাছি, যেমন মধ্য আন্দিজ, পূর্ব আফ্রিকা ও দক্ষিণ-পূর্ব এশিয়ায় ঋতুর তারতম্য তুলনামূলকভাবে কম হয়ে থাকে। তাই সেখানে ৪,০০০ মিটার (১৩,০০০ ফুট) পর্যন্তও স্থায়ী বসতি গড়ে তোলা সম্ভব হয়েছে। এখানকার অর্থনীতি মূলত পশুপালন এবং ঠান্ডা সহ্য করতে পারে এমন শস্য ও কন্দজাতীয় ফসলের ওপর নির্ভর করে।

আগে যেসব ফসল শুধু স্থানীয়ভাবে খাওয়ার জন্যই চাষ করা হতো, এখন উন্নত যোগাযোগব্যবস্থার কারণে সেগুলো দূরের বাজারে বিক্রির জন্যও চাষ করা সম্ভব হচ্ছে—যেমন গাজর, বাঁধাকপি, শিম, রসুন আর আপেল। 
আফ্রিকায় মাঝারি উচ্চতার পাহাড়ি এলাকাগুলোতে বাণিজ্যিক চাষাবাদ ও জীবিকার জন্য চাষ—দুটোর চাপই অনেক বেশি। পূর্ব আফ্রিকায় দ্রুত জনসংখ্যা বাড়ার বড় অংশটাই পাহাড়ি অঞ্চলের উর্বর কৃষিজমিকে ঘিরে হচ্ছে।
সাধারণ মানুষ এখন পাহাড়ে ভালুক, নেকড়ে বা তুষারচিতার মতো বড় শিকারি প্রাণীর উপস্থিতিকে পরিবেশের দিক থেকে গুরুত্বপূর্ণ বলে মনে করলেও, স্থানীয় মানুষ প্রায়ই তা ভিন্নভাবে দেখে। কারণ এসব বন্যপ্রাণী তাদের গবাদিপশু ও ফসলের ক্ষতি করে থাকে।

### খনিশিল্প

ইতিহাস জুড়ে পাহাড়ি অর্থনীতিতে খনিশিল্প খুবই গুরুত্বপূর্ণ ভূমিকা রেখেছে। ইউরোপ ও আমেরিকার পাহাড়ে খনিজ অনুসন্ধানকারীরা মূল্যবান পাথর, ধাতব আকরিক, কয়লা ও লবণের খোঁজে কাজ করেছে। অনেক এলাকায় পাথর, খোয়া ও বালুর খনিও অর্থনৈতিকভাবে বেশ গুরুত্বপূর্ণ ভূমিকা রেখে থাকে।
উত্তর আমেরিকায় অ্যাপালাচিয়ান অঞ্চলে কয়লা খনন এবং পশ্চিমের পাহাড়ে ধাতব আকরিক উত্তোলনের ফলে ১৮৫০ থেকে ১৯৩০ সালের মধ্যে অনেক বসতি গড়ে উঠেছিল। মহামন্দার সময় এসবের অনেকগুলো পরিত্যক্ত হলেও, খনিশিল্প এখনো আমেরিকার পাহাড়ি অর্থনীতির একটি গুরুত্বপূর্ণ অংশ।
তবে পাহাড়ে খনিশিল্পের ইতিহাস দীর্ঘ হলেও, খনন কোম্পানিগুলোর সাধারণ জমি ব্যবহার পরিবেশের ক্ষতি করে এবং এর জন্যই স্থানীয় মানুষ এ বিষয়টিকে ভালোভাবে নেয় না বা ক্ষুব্ধ থাকে।

এখন পর্যন্ত হিন্দুকুশ, কারাকোরাম ও হিমালয় অঞ্চলে তুলনামূলকভাবে কম খনন হয়েছে, তবে ভবিষ্যতে এই পরিস্থিতি পরিবর্তন হওয়ার সম্ভাবনা রয়েছে।

## অভিবাসন
উন্নয়নশীল দেশের অনেক পাহাড়ি মানুষ দরিদ্র এবং তারা কৃষি বা পশুপালন থেকে পাওয়া সীমিত কিংবা ধীরে ধীরে কমে যাওয়া খাদ্যসম্পদের ওপর নির্ভর করে। কেউ কেউ আংশিকভাবে বনজ কাজ, খনিশিল্প বা সেবাখাতে কাজ করে জীবিকা চালিয়ে থাকে।
আগে গুর্খা, সুইস ও স্কটিশ পাহাড়ি অঞ্চলের মানুষ বিদেশে ভাড়াটে সৈনিক হিসেবেও কাজ করত। এখন দক্ষিণ এশিয়ার পাহাড়ি এলাকার অনেক মানুষ উপসাগরীয় দেশসহ অন্য দেশে কাজ করতে যায় এবং উপার্জনের একটি অংশ বাড়িতে পাঠায়। আন্দিজ অঞ্চলের পুরুষেরা প্রায়ই মৌসুমি কাজের জন্য সমতলের খামার বা তেলক্ষেত্রে যায়, এমনকি তারা স্পেনের মতো উন্নত দেশেও কাজ করে।
এর ফলে একটি নড়বড়ে অর্থনীতির সৃষ্টি হয়—কেননা এতে করে বাইরে কাজ করতে যাওয়া পুরুষদের পাঠানো টাকার ওপর গ্রামে থেকে যাওয়া বয়স্ক মানুষ, নারী ও শিশুরা নির্ভরশীল হয়ে পড়ে। ইউরোপ ও উত্তর আমেরিকায় একসময় একই অবস্থা ছিল, তবে যোগাযোগব্যবস্থা উন্নত হওয়ায় এখন সেসব অঞ্চলের পাহাড়ি মানুষ তুলনামূলকভাবে বেশ স্বচ্ছল।

পশ্চিম হিমালয়ে গাড্ডি ও গুজ্জরদের মতো যাযাবর পশুপালকরা মৌসুম এর ভিত্তিতে পাহাড়ে আসা-যাওয়া করে। অতীতে উত্তর আমেরিকার শিকারি ও সংগ্রাহকরাও একই ধরনের মৌসুমি চলাচল অনুসরণ করত। উন্নত দেশগুলোতে কিছু আধা-স্থায়ী বাসিন্দার মধ্যে রয়েছে—স্কি রিসোর্টে কাজ করা তরুণ-তরুণী, বনরোপণে নিয়োজিত শ্রমিক কিংবা বিনোদনের জন্য যারা পাহাড়ে দ্বিতীয় বাড়ি তৈরি করে থাকে। 
দক্ষিণ ও পূর্ব এশিয়ায় সড়ক নির্মাণ ও রক্ষণাবেক্ষণের মতো কাজে প্রায়ই সমতলভূমির দরিদ্র শ্রমিকরা কাজ করে। এভারেস্টের কাছাকাছি অঞ্চলে শেরপারা বেশিরভাগ কায়িক কাজের জন্য প্রায়ই রাই সম্প্রদায়ের শ্রমিকদের নিয়োগ করে।

## নগর এলাকা

পাহাড়ি অঞ্চলের প্রায় ৩০% মানুষ শহর বা নগরে বসবাস করে। বড় শহরগুলো সাধারণত পাহাড়ের কিনারায় বা উঁচু মালভূমিতে গড়ে উঠেছে, কখনো কখনো আবার অনেক উপরেও গড়ে উঠে।

লাতিন আমেরিকায় পাহাড়ে বা পাহাড়ের পাশে অবস্থিত বড় (১০ লক্ষের বেশি জনসংখ্যা) শহরের উদাহরণ হলো—উচ্চতার ক্রমানুসারে:
লা পাজ (৩,৫০০–৩,৮০০ মিটার / ১১,৫০০–১২,৫০০ ফুট),
কিতো (২,৮৫০ মিটার / ৯,৩৫০ ফুট),
বোগোতা (২,৬৫০ মিটার / ৮,৬৯০ ফুট),
মেক্সিকো সিটি (২,২৫০ মিটার / ৭,৩৮০ ফুট),
গুয়াতেমালা নগরী (১,৫৩০ মিটার / ৫,০২০ ফুট) ,
কারাকাস (৯০০ মিটার / ৩,০০০ ফুট)
এবং সান্তিয়াগো (৫২০ মিটার / ১,৭১০ ফুট)।

উত্তর আমেরিকায় এর মধ্যে রয়েছে ডেনভার, ভ্যাঙ্কুভার ও ক্যালগারি। ইউরোপে জেনেভা ও জুরিখ উল্লেখযোগ্য পাহাড়ি শহর, আর আফ্রিকায় আদ্দিস আবাবা ও নাইরোবি।

এশিয়ার তালিকায় রয়েছে তেহরান, বানদুং, চণ্ডীগড়, দেরাদুন, শিলিগুড়ি, কাঠমান্ডু, ছেংতু ও খুনমিং।

বড় শহরগুলো কোনো না কোনোভাবে পাহাড়ের প্রভাবের মধ্যে থাকে—ভ্যাঙ্কুভার বা চণ্ডীগড়ের মতো তুলনামূলক নিচু শহরও এর বাইরে নয়। তবে পাহাড়ের ভেতরের ছোট শহর ও জনপদের তুলনায় এই প্রভাব কিছুটা কম। ছোট শহরগুলো বিশেষ করে পাহাড়ি উপত্যকায় থাকা শহরগুলো, পাহাড়ি সংস্কৃতির সঙ্গে বেশি ঘনিষ্ঠভাবে যুক্ত থাকে। যদিও এসব শহর প্রায়ই পর্যটন, বিনোদনসেবা, খনিজ প্রক্রিয়াকরণ, উৎপাদন, প্রশাসন ও অন্যান্য সেবাখাতে বিস্তৃত হয়েছে।
বিশেষ করে উন্নয়নশীল দেশগুলোর পাহাড়ি শহরগুলো কাজ, নিরাপত্তা ও ভালো সুযোগের খোঁজে গ্রামাঞ্চল থেকে আসা মানুষদেরকে অনেক আকর্ষণ করে। ফলে এসব শহরের চারপাশে প্রায়ই ঘনবসতিপূর্ণ বস্তি বা অনানুষ্ঠানিক বসতি গড়ে ওঠে।

## পরিসংখ্যান
### পাহাড়ি অঞ্চলের শ্রেণিবিভাগ
পাহাড়ি অঞ্চলগুলোকে ওয়ার্ল্ড কনজারভেশন মনিটরিং সেন্টার কিছু নির্দিষ্ট মানদণ্ড অনুযায়ী ভাগ করেছে। এর মধ্যে আছে সমুদ্রপৃষ্ঠ থেকে মোট উচ্চতা, ঢালের মাত্রা এবং লোকাল এলিভেশন রেঞ্জ (এলইআর)।

এলইআর বলতে ৫ কিলোমিটার (৩.১ মাইল) ব্যাসার্ধের মধ্যে উচ্চতার ওঠানামার পার্থক্যকে বোঝায়—যা দেখে বোঝা যায় এলাকাটি কতটা উঁচুনিচু বা পাহাড়ি।

### ভৌগোলিক অঞ্চল ও উচ্চতা অনুযায়ী জনসংখ্যা
২০০৩ সালের খাদ্য ও কৃষি সংস্থার এক প্রতিবেদনে ভৌগোলিক অঞ্চল ও উচ্চতা অনুযায়ী পাহাড়ি এলাকার জনসংখ্যা নিম্নরূপ দেওয়া হয়েছে:

### ভৌগোলিক অঞ্চল ও পাহাড়ি অঞ্চলের শ্রেণি অনুযায়ী জনসংখ্যার ঘনত্ব
২০০৩ সালের খাদ্য ও কৃষি সংস্থার এক প্রতিবেদনে ভৌগোলিক অঞ্চল ও পাহাড়ি অঞ্চলের শ্রেণি অনুযায়ী জনসংখ্যার ঘনত্ব নিম্নরূপ দেওয়া হয়েছে:

### ভৌগোলিক অঞ্চল অনুযায়ী এলাকা ও জনসংখ্যা
২০০৩ সালের খাদ্য ও কৃষি সংস্থার এক প্রতিবেদনে ভৌগোলিক অঞ্চল অনুযায়ী পাহাড়ি এলাকার এলাকা এবং জনসংখ্যার আনুমানিক তথ্য নিম্নরূপ দেওয়া হয়েছে:

## পাহাড়ি জনগোষ্ঠী

*অ্যাপালাচিয়ান আমেরিকান
*ককেশিয়ান
*গোরানি জনগণ
*কুর্দস
*গোরালস
*জুম্মা জনগণ
*খমের লেউ
*লাও সুং
*লাও থেউং
*মেরিনা জনগণ
*মোন্টাগনার্ড
*উত্তর-পূর্ব ভারতের পাহাড়ি গোত্র
*পাহাড়ি সংস্কৃতি (Pahari culture)
*পামিরিস
*পোলিশ আপল্যান্ডার্স
**সাঞ্চ ল্যাকস
*রুসিনস
**লেমকোস
*থাই পাহাড়ি গোত্র
*ভ্লাচস

## আরও দেখুন
*আন্দিজ সভ্যতা
*দক্ষিণ-পূর্ব এশিয়ার মাসিফ
*তালি্শ পাহাড়
*জোমিয়া

## তথ্যসূত্র


## উৎসসমূহ

*
*
*
*
*
* 
*
*